Ekisodo 18 | Beibele Inthaneteng | Phetolelo ya Lefase le Lefsa
18 Bjale Jethero moperisita wa Midiane, ratswale wa Moshe,+ a kwa ka tšohle tšeo Modimo a di diretšego Moshe le setšhaba sa gabo sa Isiraele, kamoo Jehofa a ntšhitšego Isiraele Egipita.+
2 Ka gona Jethero, ratswale wa Moshe, a tšea Tsipora mosadi wa Moshe ka morago ga ge a bušeditšwe go yena,
3 a tšea le barwa ba babedi ba Tsipora,+ yoo yo mongwe leina la gagwe e bego e le Gerishome.*+ Moshe o be a itše ka yena: “Ke ka gobane nna ke modiiledi nageng e šele.”
4 Leina la yo mongwe e be e le Eliesere.*+ Ge a tsopolwa o itše: “Ke ka gobane Modimo wa botate ke mothuši wa ka ka ge a ntlhakodišitše tšhošeng ya Farao.”+
5 Ka gona Jethero, ratswale wa Moshe, gotee le barwa ba Moshe le mosadi wa Moshe ba tla go Moshe lešokeng moo a bego a hlomile mošaša gona, thabeng ya Modimo wa therešo.+
6 Ke moka a romela lentšu go Moshe a re: “Nna Jethero ratswalago,+ ke tla go wena ke na le mosadi wa gago le barwa ba gago ba babedi.”
7 Gateetee Moshe a tšwa a yo gahlanetša ratswalagwe, a inama a ba a mo atla;+ ka moka ga bona ba botšišana maphelo. Ka morago ga moo ba ya ka tenteng.
8 Moshe a laodišetša ratswalagwe tšohle tšeo Jehofa a di dirilego Farao gotee le Egipita ka baka la Isiraele,+ a ba a mo laodišetša le mathata ohle ao a ba wetšego ge ba le tseleng+ gomme ba hlakodišwa ke Jehofa.+
9 Jethero a thaba ge a ekwa ka tšohle tše dibotse tšeo Jehofa a di diretšego Baisiraele ge a ba hlakodiša seatleng sa Egipita.+
10 Ka gona Jethero a re: “A go retwe Jehofa, e lego yena yo a le hlakodišitšego seatleng sa Egipita le seatleng sa Farao, yena yo a hlakodišitšego setšhaba sa gagwe tlase ga seatla sa Egipita.+
11 Bjale gona ke a tseba gore Jehofa ke yo mogolo go feta medimo e mengwe ka moka.+ Se se bontšhitšwe ge Baegipita ba be ba ikgodišetša setšhaba sa gagwe.”
12 Ke moka Jethero, ratswale wa Moshe, a tlišetša Modimo sebego sa go fišwa, a mo tlišetša le dihlabelo;+ Arone le banna ba bagolo ba Isiraele ka moka ba tla ba ja dijo le ratswale wa Moshe pele ga Modimo wa therešo.+
13 Letšatšing le le latelago Moshe a dula fase go etša mehleng e le gore a ahlolele setšhaba,+ ge e le sona sa hlwa se eme pele ga gagwe go tloga mesong go fihlela mantšiboa.
14 Ratswale wa Moshe a bona sohle seo Moshe a bego a se direla setšhaba. Ka gona a re: “Ke eng seo o se direlago setšhaba? Go re’ng e le wena feela o dulago wa ahlola gomme setšhaba ka moka sa ema pele ga gago go tloga mesong go fihlela mantšiboa?”
15 Ke moka Moshe a re go ratswalagwe: “Ke ka gobane setšhaba se tla go nna e le gore se tlo botšiša Modimo.+
16 Ge e ba se na le taba yeo e rotogilego,+ se tla go nna gomme ka ahlolela motho go wa gabo, ka ba ka tsebatša diphetho tša Modimo wa therešo gotee le melao ya gagwe.”+
17 Ge a re’alo ratswale wa Moshe a re go yena: “Ga go botse ka tsela ye o dirago ka yona.
18 Wena le batho ba o nago le bona le tlo fela matla ka gobane seo o se dirago ke morwalo o mogologolo go wena.+ O ka se kgone go se dira o nnoši.+
19 Bjale theetša lentšu la ka.+ Ke tla go eletša gomme Modimo o tla ba le wena.+ Wena eba moemedi wa setšhaba se pele ga Modimo wa therešo,+ o be o iše ditaba go Modimo wa therešo.+
20 O se lemoše seo ditaelo le melao di se bolelago,+ o be o se tsebiše tsela yeo se swanetšego go sepela ka yona le modiro woo se swanetšego go o dira.+
21 Setšhabeng ka moka wena o kgethe banna ba swanelegago,+ ba boifago Modimo,+ ba botegago+ e bile ba hloile poelo e hwetšwago ka boradia;+ o ba bee gore e be balaodi ba ba dikete,+ balaodi ba ba makgolo, balaodi ba ba masomehlano le balaodi ba ba masome.+
22 Ba ahlolele setšhaba le ge e le neng ge go swanetše; taba e nngwe le e nngwe e kgolo ba tla e tliša go wena+ eupša taba e nngwe le e nngwe e nyenyane bona ba tla e ahlola. Ka gona iphokoletše morwalo gomme ba go rwadiše wona.+
23 Ge e ba o dira sona se e bile se dumelelana le taelo ya Modimo, gona o tla se kgona, le gona setšhaba se ka moka se tla ikela magaeng ka khutšo.”+
24 Gateetee Moshe a theetša lentšu la ratswalagwe gomme a dira tšohle tšeo a di boletšego.+
25 Mo go Isiraele ka moka Moshe a kgetha banna bao ba swanelegago gomme a ba nea maemo a gore e be dihlogo tša setšhaba,+ e be balaodi ba ba dikete, balaodi ba ba makgolo, balaodi ba ba masomehlano le balaodi ba ba masome.
26 Ba ahlolela setšhaba le ge e le neng ge go swanetše. Taba yeo e bego e le thata ba be ba e tliša go Moshe,+ eupša taba e nngwe le e nngwe e nyenyane ba be ba e ahlola.
27 Ka morago ga moo Moshe a felegetša ratswalagwe+ gomme a tloga a ya nageng ya gabo.
^ Leina le le ra gore, “Modiiledi Moo.”
^ Leina le le ra gore, “Modimo wa ka ke Mothuši.”
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D2%26Chapter%3D18%26wtlocale%3DSE%26srcid=share⊂ject=Bala Beibele Inthaneteng